RESOLUCIÓN do 27 de xullo de 2006, da Dirección Xeral de Formación Profesional e Ensinanzas Especiais, pola que se ditan instrucións para o desenvolvemento dos ciclos formativos de formación profesional específica no curso 2006-2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/08/2006

A Lei orgánica 2/2006, do 3 de maio, de educación (BOE do 4 de maio), establece no seu capítulo V as directrices xerais da formación profesional inicial.
O Real decreto 362/2004 (BOE do 5 de marzo) establece a ordenación xeral da formación profesional específica.
O Decreto 239/1995, do 28 de xullo (DOG do 16 de agosto), establece para a Comunidade Autónoma de Galicia a ordenación xeral das ensinanzas de formación profesional e as directrices sobre os seus títulos, define a estrutura común da ordenación académica dos títulos profesionais e establece as
finalidades do módulo de formación en centros de traballo. No artigo 17 deste decreto establécense os criterios para a avaliación do alumnado que cursa un ciclo formativo (concretamente, para o módulo de FCT) e indícase tamén que a superación dun ciclo formativo requirirá a avaliación positiva en todos e en cada un dos módulos profesionais que o compoñan.
O Decreto 324/1996, do 26 de xullo (DOG do 9 de agosto), polo que se aproba o regulamento orgánico dos institutos de educación secundaria, e a Orde do 1 de agosto de 1997 (DOG do 2 de setembro), pola que se ditan instrucións para o desenvolvemento do Decreto 324/1996, establecen a organización e o funcionamento dos institutos de educación secundaria.
Os procedementos de admisión a ciclos formativos están regulados para a Comunidade Autónoma de Galicia pola Orde do 24 de abril de 2000 (DOG do 30 de maio), que regula o procedemento para a admisión do alumnado no bacharelato e nos ciclos formativos de formación profesional específica de grao medio en centros sostidos con fondos públicos, e pola Orde do 12 de abril de 2002 (DOG do 29 de abril), que regula a admisión de alumnado nos ciclos formativos de formación profesional específica de grao superior en centros sostidos con fondos públicos.
A Orde do 31 de maio de 1999 (DOG do 1 de xullo, con corrección de erros no DOG do 23 de xullo), pola que se regula o desenvolvemento en réxime ordinario e de persoas adultas dos ciclos formativos de formación profesional específica, recolle a experiencia da implantación anticipada destas ensinanzas e establece o marco normativo en que se han desenvolver os ciclos formativos de formación profesional específica, en réxime ordinario ou para as persoas adultas, posibilitando a oferta de forma parcial dos ciclos formativos. Así mesmo, a Orde do 16 de xullo de 2002 (DOG do 13 de setembro, con corrección de erros no DOG do 17 de outubro) regula a avaliación e a acreditación académica do alumnado que cursa as ensinanzas de formación profesional específica na Comunidade Autónoma de Galicia. Estas dúas ordes autorizan a Dirección Xeral de Formación Profesional e Ensinanzas Especiais para ditar as instrucións que cumpriren para o desenvolvemento e a aplicación do previsto nelas e, na súa
virtude, esta dirección xeral
RESOLVE:
I. Funcionamento xeral dos ciclos formativos
Primeiro.-Obxecto e ámbito de aplicación.
Esta resolución ten por obxecto ditar instrucións para o desenvolvemento dos ciclos formativos de formación profesional específica no curso 2006-2007 no ámbito da Comunidade Autónoma de Galicia.
Segundo.-Admisión e matrícula.
Segundo os artigos 4.1º e 4.2º da Orde do 31 de maio de 1999 e de conformidade co establecido no artigo 22.1º do Decreto 239/1995, o alumnado poderá realizar a matrícula para un mesmo ciclo formativo en réxime ordinario un máximo de dúas veces.
1. A primeira matrícula realizarase para todo o ciclo formativo.
2. A formalización da segunda matrícula en ciclos formativos do alumnado repetidor non precisa reiniciar o proceso de admisión recollido na Orde do 12 de abril de 2002 e na Orde do 24 de abril de 2000. En caso de o facer, será excluído do proceso de adxudicación. Esta matrícula afectará unicamente aqueles módulos pendentes de superación.
3. O alumnado que causase baixa nun ciclo formativo durante a primeira matrícula ou consumise a súa primeira matrícula con anterioridade ao curso académico actual deberá solicitar unha segunda matrícula perante a dirección do centro para continuar os seus estudos no mesmo centro e no mesmo ciclo, acreditando, no momento de realizar a nova solicitude de inscrición, os módulos xa superados mediante unha certificación académica.
A dirección do centro resolverá sobre a procedencia da matrícula en función da dispoñibilidade de prazas antes da finalización do prazo de matrícula para o alumnado de novo ingreso.
Este alumnado non poderá acollerse ao proceso de admisión recollido na Orde do 12 de abril de 2002 e na Orde do 24 de abril de 2000. En caso de o facer, será excluído do proceso de adxudicación.
Se o alumnado desexa cursar a segunda matrícula nun centro distinto a aquel en que se cursase a primeira, deberase formalizar a segunda matrícula no centro de orixe e, posteriormente, iniciar o procedemento de traslado de matrícula a que se fai referencia no artigo 3º desta resolución.
4. O alumnado procedente de renuncia unicamente deberá solicitar a reincorporación nas mesmas datas que o alumnado repetidor.
5. A matrícula en ciclos formativos polo réxime ordinario non poderá ser compatible coa matrícula en calquera ensinanza do mesmo réxime. Só no caso de ciclos formativos de réxime diferente e compatibilidade horaria do 90% será posible realizar a matrícula simultánea en dous ciclos formativos, coa autorización do Servizo Provincial de Inspección Educativa.
6. O alumnado que esgotase as dúas matrículas a que se ten dereito polo réxime ordinario e non conseguise titularse por non superar todos os módulos deberá rematar os seus estudos polo réxime de persoas adultas. No caso de non estar implantado neste réxime o ciclo que se estea a estudar no centro, deberase solicitar ante a dirección a autorización
dunha matrícula excepcional para poder rematar os estudos. A dirección do centro deberá tramitar a dita solicitude, xunto coa certificación académica, os informes da titoría e da dirección do centro sobre a procedencia ou non da matrícula, no Servizo Provincial de Inspección Educativa, que lle deberá comunicar á Dirección Xeral de Formación Profesional e Ensinanzas Especiais a procedencia ou non da concesión desa autorización.
O prazo de presentación de solicitudes de matrículas excepcionais abranguerá desde o día seguinte ao da publicación desta resolución ata o 31 de outubro.
No caso dos centros privados, a dirección dará traslado das solicitudes ao centro público a que estea adscrito no prazo de cinco días.
7. O alumnado con titulacións obtidas fóra do Estado español que non presentase a credencial de homologación de estudos expedida polo Ministerio de Educación e Ciencia para o seu acceso aos ciclos formativos de formación profesional específica deberá presentala no centro educativo onde obtivese praza antes da avaliación final ordinaria de módulos do primeiro ano. En caso contrario, o centro requiriralles a dita credencial e informaraos de que de non a presentar antes desta avaliación quedará sen efecto a súa matrícula.
Terceiro.-Traslado de matrícula.
1. Cando o alumno ou a alumna soliciten o traslado a outro centro antes da conclusión do ciclo formativo, o centro de orixe, a través do Servizo Provincial de Inspección Educativa correspondente, remitirá ao de destino, ademais do expediente académico, o informe de avaliación individualizado en que deberán constar, de xeito claro, os módulos que están en primeira ou en segunda matrícula, así como os tipos de avaliación (ordinaria ou extraordinaria) a que foran sometidos os módulos non superados, incluíndo as cualificacións parciais ou valoracións da aprendizaxe outorgadas ata ese momento ao alumno ou á alumna, así como as medidas de reforzo educativo ou de adaptación curricular tomadas, elaborado polo titor ou a titora do ciclo formativo a partir dos datos facilitados polo profesorado e o libro de cualificacións.
2. O proceso que deben seguir o alumnado e os centros será o seguinte:
1º. O alumno ou a alumna solicita o traslado no centro en que estea matriculado, indicando con claridade as razóns que xustificarían a súa aceptación.
2º. O centro traslada esta solicitude ao Servizo Provincial de Inspección Educativa, xunto cunha certificación académica e o informe de avaliación individualizado.
3º. O Servizo Provincial de Inspección Educativa, unha vez comprobada a existencia de vacantes e valoradas as razóns que alegue a persoa solicitante, resolverá sobre a solicitude.
4º. No caso de traslado a outra provincia, o Servizo Provincial de Inspección Educativa será o encargado de trasladar a solicitude ao Servizo Provincial de Inspección do centro solicitado.
3. Ao alumnado que iniciase os estudos en administracións educativas onde a programación dos módulos estea secuenciada en períodos educativos diferentes aos da Comunidade Autónoma de Galicia confeccionáraselle un horario o máis favorable posible, dentro das posibilidades horarias do centro, logo de informe do Servizo Provincial de Inspección Educativa, por solicitude da persoa interesada ante a dirección do centro. Así mesmo, o centro informará a este alumnado dos módulos que teña pendentes de cursar para a obtención do título e a súa secuencia, así como dos módulos que deba ter superados antes da realización do módulo de formación en centros de traballo, de ser o caso.
Cuarto.-Horario do ciclo formativo.
1. A distribución trimestral dos módulos que constitúen o ciclo formativo e o seu número de horas serán os que se indican no anexo desta resolución, no que tamén se reflicte para os centros sostidos con fondos públicos o número de sesións semanais que corresponde no caso de organización horaria en sesións de 50 minutos.
2. Aqueles centros que establezan no seu proxecto curricular unha modalidade horaria especial, con base nas súas características específicas ou polas dos ciclos que imparten, deberano solicitar á delegación provincial correspondente, que, tras o informe do Servizo Provincial de Inspección Educativa, resolverá o que proceda, respectando, en todo caso, a distribución trimestral e o número de horas totais dos módulos que aparecen no anexo desta resolución.
3. A Dirección Xeral de Formación Profesional e Ensinanzas Especiais poderá autorizar outras modalidades horarias diferentes adecuadas ás singulares características de colectivos concretos.
4. Coa finalidade de que se poida verificar o cumprimento do horario mínimo establecido para cada un dos módulos de cada ciclo, a dirección do centro remitiralle ao Servizo Provincial de Inspección Educativa antes do 20 de outubro un calendario no cal vaian especificados os días lectivos de formación no centro educativo, xunto co horario semanal do grupo incluído no documento, segundo o establecido no proxecto curricular do centro.
Quinto.-Horario do profesorado de centros públicos.
Cando as características horarias dos módulos para os cales o profesorado de cada departamento teña atribución docente non permitan completar, na asignación inicial de módulos, o horario lectivo legalmente establecido, as horas que falten deberanse dedicar a outras actividades lectivas, tales como impartición de materias afíns doutros departamentos, actividades de reforzo ou recuperación do alumnado do propio departamento, apoio á docencia noutros
niveis, ou participación nalgún proxecto docente ou complementario incluído na programación xeral do centro, realización da titoría do módulo de formación en centros de traballo e/ou colaboración na súa coordinación e no seu desenvolvemento.
Sexto.-Profesorado de centros públicos.
1. Cada módulo profesional dun ciclo formativo constitúe unha unidade de oferta formativa e, xa que logo, será impartido, con carácter xeral, por un só profesor, con excepción daqueles en que se recolla a colaboración dun profesor especialista, a teor do establecido no artigo 33.2º da Lei 1/1990, os que se realicen pola modalidade de oferta parcial e, se procede, o de formación en centros de traballo.
2. A composición do equipo docente dun ciclo formativo deberá ser a necesaria en función dos módulos que compoñan o ciclo, a proporción e o número de grupos. En todo caso, esta composición será o máis reducida posible co fin de facilitar a cohesión e a coordinación deste.
3. Igualmente, deberase garantir a coordinación entre os equipos docentes que imparten ciclos formativos correspondentes á mesma familia profesional e entre os que imparten módulos profesionais que son transversais a diferentes ciclos formativos dunha ou varias familias profesionais.
4. Mentres que o alumnado do ciclo formativo estea a realizar o módulo profesional de formación en centros de traballo, o xefe ou a xefa de estudos, co apoio da persoa responsable da titoría do ciclo formativo e da xefatura do departamento, elaborará o novo horario do profesorado que quede coas horas vacantes, e darallo a coñecer ao profesorado e, de ser o caso, aos pais ou titores legais. Durante este período, o profesorado con atribución docente no ciclo ou no módulo realizará, entre outras, as seguintes actividades:
a) Impartición e avaliación de actividades de recuperación ao alumnado que teña pendente de superar algún módulo profesional. Para tal fin, a persoa responsable da xefatura de estudos, co apoio do titor ou a titora do ciclo formativo, elaborará o novo horario do profesorado que resulte con horas vacantes.
b) Elaboración de propostas de modificación e actualización permanente do proxecto curricular do ciclo. Esta actividade implicará un só profesor ou unha soa profesora do departamento, que a desenvolverá en non máis de tres horas semanais do seu horario individual, sempre baixo a coordinación e o seguimento do xefe ou da xefa do seu departamento.
c) Apoio naqueles módulos con alumnado repetidor, pertencente a ciclos formativos da mesma familia profesional, para o cal se teña atribución docente, segundo figura nos decretos que regulan os correspondentes currículos.
d) Apoio aos programas de garantía social (PGS) ou programas de iniciación profesional (PIP), e ás materias de iniciación profesional ofrecidas na ESO
pertencentes á mesma familia profesional do ciclo do que o profesor ou a profesora liberen horas lectivas.
e) Impartición de actividades de formación profesional ocupacional e formación profesional continua, en caso de estaren autorizadas no centro educativo.
f) Apoio á titoría de ciclos formativos e á coordinación e o seguimento da FCT.
g) Realización voluntaria de operacións programadas polo departamento para a mellora das instalacións onde se imparta o ciclo formativo.
h) Participación nas actividades de actualización e formación que convoque a Consellería de Educación e Ordenación Universitaria.
i) Outras que a dirección do centro lle encomende.
En calquera caso, a permanencia obrigatoria en horario fixo no centro do profesorado afectado polo cambio de horario será de 23 horas semanais, e a súa permanencia mínima diaria no centro non será inferior ás tres horas, en cumprimento dos artigos 79 e 81, respectivamente, da Orde do 1 de agosto de 1997 (DOG do 2 de setembro).
A proposta do novo horario enviarase, para a súa aprobación definitiva, ao servizo correspondente de inspección educativa, despois de finalizada a avaliación ordinaria previa á realización da FCT, no prazo de cinco días.
Sétimo.-Titoría de ciclos.
1. En cada sesión de avaliación, o equipo docente do ciclo formativo estará formado polo titor ou a titora do grupo e o profesorado que impartira a docencia nos distintos módulos durante ese período avaliativo.
2. A redución horaria para as persoas responsables da titoría de ciclos formativos, establecida no artigo 84 da Orde do 1 de agosto de 1997, será de ata tres horas semanais para todo o ciclo formativo e aplicarase toda a redución no segundo ano. Nos ciclos formativos de ata 1.400 horas, unha vez rematada a FCT, a dirección do centro reasignará estas horas para actividades lectivas ou complementarias, en función das necesidades do centro.
Oitavo.-Alumnado repetidor (segunda matrícula).
1. O alumnado que teña módulos pendentes logo da avaliación final extraordinaria de módulos deberá repetir todas as actividades programadas para o módulo ou os módulos pendentes de superación formalizando unha segunda matrícula, segundo se establece no artigo 12 da Orde do 16 de xullo de 2002. No caso de ciclos de dous anos de duración, pódense presentar diversos casos, que implican un tratamento diferente canto ao agrupamento para a asistencia ás clases e ás datas de avaliación.
1.1. Se os módulos pendentes corresponden ao mesmo período educativo, primeiro ano ou segundo ano do ciclo formativo, este alumnado incorporarase
directamente, para todos os efectos, co alumnado do ano correspondente. A sesión de avaliación previa á FCT será na mesma data que a avaliación final ordinaria dos módulos cursados (decembro ou marzo para os de segundo ano ou xuño para os de primeiro ano).
1.2. Se os módulos pendentes son de períodos educativos diferentes, pódense dar os seguintes casos:
a) Que exista compatibilidade horaria no mesmo período lectivo:
-Neste caso, o alumnado cursará os módulos de cada ano nos correspondentes ciclos formativos que estean en funcionamento e será avaliado en acta independente (a finais de decembro ou marzo dos módulos do segundo ano, e a finais de xuño dos módulos do primeiro ano).
-A sesión de avaliación ordinaria previa á FCT realizarase sempre, para este alumnado, no mes de xuño.
b) Con incompatibilidade horaria nun só módulo pendente do primeiro ano pódense dar dous casos:
-Que o módulo coincidente de primeiro ano non exceda as 90 horas: o alumnado poderá optar por cursar simultaneamente os módulos pendentes en que se dá compatibilidade horaria e realizar a formación do módulo pendente de primeiro ano, que ten incompatibilidade horaria, durante o terceiro trimestre (de abril a xuño) nos ciclos con FCT dun trimestre, ou no segundo e no terceiro trimestre (de decembro a xuño) nos ciclos con FCT de dous trimestres. Este alumnado avaliaranse en acta especial de alumnado repetidor dos módulos de segundo no mes de decembro ou marzo e dos módulos de primeiro no mes de xuño. Seguidamente realizarase a avaliación previa á FCT.
-Que o módulo coincidente de primeiro exceda as 90 horas: neste caso os alumnos cursarán o ciclo formativo ano a ano.
c) Con incompatibilidade horaria en máis dun módulo pendente:
Neste caso, o alumnado cursará o ciclo formativo ano a ano, co resto do alumnado ordinario que se incorpore a un ciclo novo.
2. Entenderase por incompatibilidade horaria entre dous ou máis módulos a coincidencia horaria en, cando menos, o 10% do horario dalgún deles. En ningún caso a suma das horas dos módulos para cursar superará as 960 horas por curso académico.
3. Para os efectos de sesión de avaliación e xestión administrativa de alumnos, os repetidores de ciclo figurarán nunha acta específica (modelo do anexo I (a) da Orde do 16 de xullo de 2002), indicando no cadro nomeado «Matrícula» as palabras «segunda (repetidores)».
4. Nas actas de avaliación do alumnado de segunda matrícula deben figurar todos os módulos, mesmo os xa superados nunha primeira matrícula, que se
consignarán coas iniciais AM (aprobado en matrícula anterior).
Noveno.-Perda do dereito á avaliación continua.
1. O centro deberalle comunicar formalmente ao alumnado a perda do dereito á avaliación continua cando se dean as circunstancias establecidas no artigo 3.3º da Orde do 16 de xullo de 2002, facendo constar que se lle poderá reclamar á dirección do centro e indicando de xeito expreso os prazos para o facer.
2. En caso de perda do dereito á avaliación continua o alumnado ten dereito á avaliación final do módulo, nos termos que establece o artigo 4.2º da Orde do 16 de xullo de 2002, que regula as avaliacións.
3. Para este caso cómpre establecer no proxecto curricular do ciclo (PCC) de cada un dos módulos o procedemento de avaliación ordinaria non continua, de xeito que o alumnado coñeza o procedemento para a súa avaliación final.
Décimo.-Inscricións nas actas de avaliación.
1. Nas actas de avaliación parcial de módulos, a perda do dereito á avaliación continua consignarase coas iniciais PD (perda do dereito á avaliación continua).
2. Nas actas de avaliación parcial e final, os módulos non avaliados na sesión consignaranse, segundo os períodos lectivos a que correspondan, coas iniciais seguintes:
Pendente de avaliación: PA.
Avaliado anteriormente: AA.
3. Nas actas de avaliación final extraordinaria de módulos, os aprobados en convocatoria anterior consignaranse coas iniciais AC (avaliado en convocatoria anterior).
4. Na avaliación dos alumnos repetidores, os módulos aprobados nunha matrícula anterior consignaranse nas actas de avaliación coas iniciais AM.
5. En todas as actas de avaliación, os módulos que como resultado do proceso de validación ou correspondencia coa práctica laboral obtivesen resolución positiva, consignaranse respectivamente coas seguintes iniciais:
Exento: EX.
Validado: VA.
6. No caso de que a FCT, recollida no calendario e plan de visitas, supere a duración dun ou de dous trimestres, en función do ciclo, o alumnado implicado cualificarase na acta do grupo a que pertence con PA. Unha vez rematada a FCT, consignarase a cualificación nunha acta á parte e a súa proposta de título realizarase na proposta inmediata seguinte que corresponda segundo o calendario delas.
Décimo primeiro.-Ciclos formativos en réxime modular.
1. De conformidade co artigo 5.3º da Orde do 31 de maio de 1999, e co obxecto de lles ofrecer ás persoas adultas a posibilidade de mellorar a súa cualificación profesional, permitirase a flexibilización das ensinanzas neste réxime, ao non estar supeditadas á rixidez da carga lectiva semanal do réxime ordinario. En calquera caso, respectarase a carga horaria correspondente a cada módulo.
2. A matrícula realizarase de xeito diferenciado por módulos e terá carácter anual.
Décimo segundo.-Actividades de recuperación.
Consonte o establecido no artigo 11 da Orde do 16 de xullo de 2002, nas actividades de recuperación programadas para os módulos poderán preverse os seguintes casos:
A) Primeira matrícula.
1. Os labores de recuperación do alumnado con módulos pendentes que non acceda á FCT serán asumidos polo profesorado que libere horario docente durante este período. O desenvolvemento destas actividades de recuperación asignaráselle a cada profesor ou profesora en función da súa especialidade docente, da organización do departamento e da reestruturación do horario para este período. O novo horario elaborado comunicaráselle expresamente ao Servizo Provincial de Inspección Educativa no prazo de cinco días, despois da avaliación previa á FCT.
2. As actividades de recuperación e avaliación de módulos pendentes, despois de rematado o período docente ordinario destinado a cada ciclo, realizaranse segundo os casos seguintes:
a) Nos ciclos de 1.300, 1.400 ou 1.700 horas.
O período destinado ás actividades de recuperación para o alumnado que non acceda á FCT abranguerá desde o 1 de setembro ata, como mínimo, o 20 de outubro.
-A dirección do centro habilitará o horario do profesorado necesario para desenvolver as actividades de recuperación establecidas para este alumnado na sesión de avaliación previa á FCT.
-A sesión de avaliación final extraordinaria destes módulos terá lugar entre os días 20 e 29 de outubro.
b) Nos ciclos de 2.000 horas, cun período de FCT dun trimestre de duración.
-O período destinado ás actividades de recuperación para o alumnado que non acceda á FCT por ter módulos pendentes, tanto do primeiro como do segundo ano, abranguerá desde a data da avaliación previa á FCT do mes de marzo ata o 15 de xuño.
-A sesión de avaliación final extraordinaria destes módulos realizarase nas mesmas datas que a avaliación final ordinaria do ciclo formativo.
c) Nos ciclos de 2.000 horas, cun período de FCT de dous trimestres de duración.
O período destinado ás actividades de recuperación para o alumnado que non acceda á FCT por ter módulos pendentes, tanto do primeiro como do segundo ano, abranguerá desde a data da avaliación previa á FCT do mes de decembro ata o 15 de xuño.
3. A sesión de avaliación final extraordinaria destes módulos realizarase nas mesmas datas que a avaliación final ordinaria do ciclo formativo.
B) Segunda matrícula.
1. Nos ciclos formativos de 2.000 horas con FCT menor ou igual de 420 horas, o período destinado ás actividades de recuperación para o alumnado que non acceda á FCT, por ter módulos de primeiro pendentes, abranguerá desde o 1 de setembro ata, como mínimo, o 20 de outubro.
2. A dirección do centro habilitará o horario do profesorado necesario para desenvolver as actividades de recuperación establecidas para este alumnado na sesión de avaliación previa á FCT.
3. A sesión de avaliación final extraordinaria destes módulos terá lugar entre os días 20 e 29 de outubro.
Décimo terceiro.-Validacións e correspondencias.
1. Aquelas validacións previstas no artigo 18.4º da Orde do 16 de xullo de 2002 (DOG do 13 de setembro), nas que o centro non sexa competente para a súa resolución, o centro educativo deberá remitirllas á Dirección Xeral de Formación Profesional e Ensinanzas Especiais antes do día 5 de decembro de 2006, para os efectos da súa tramitación ante o Ministerio de Educación e Ciencia.
2. O alumnado que seguindo o procedemento establecido no punto V da Orde do 16 de xullo de 2002 estea pendente de validación nalgún módulo, deberá asistir ás clases e ser avaliado nestes módulos ata que a validación se faga efectiva. Se a confirmación da validación é posterior ás avaliacións finais, deberanse facer as dilixencias oportunas de modificación da cualificación en todos os documentos oficiais: actas, expedientes e libros.
Décimo cuarto.-Renuncias á matrícula.
1. A renuncia á matrícula do ciclo, que está regulada procedementalmente polo artigo 6 da Orde do 31 de maio de 1999 (DOG do 1 de xullo, con corrección de erros no DOG do 23 de xullo), é de aplicación á renuncia do módulo da FCT unha vez superados os módulos de formación no centro educativo.
2. A renuncia á matrícula do ciclo afectará exclusivamente todos os módulos pendentes de avaliación final, e en ningún caso se farán renuncias por módulos.
3. Naqueles módulos que fosen obxecto de avaliación final (ordinaria e/ou extraordinaria), computaranse as correspondentes convocatorias como xa consumidas, para os efectos das limitacións establecidas no artigo 4.1º da Orde do 31 de maio de 1999 (DOG do 1 de xullo, con corrección de erros no DOG do 23 de xullo).
4. A renuncia á matrícula dun ciclo formativo é incompatible coa matrícula noutro ciclo formativo do mesmo réxime de ensinanzas, considerando os réximes establecidos no artigo 3 da Orde do 31 de maio de 1999. A incorporación a outros estudos, de ser o caso, implica a necesidade de causar baixa no ciclo que se estea a realizar e de someterse a un novo proceso de admisión.
5. Para non perder a convocatoria, a solicitude de renuncia débese presentar cunha antelación mínima de dous meses con respecto á avaliación final ordinaria dos módulos correspondentes.
Décimo quinto.-Títulos.
As sesións de avaliación final extraordinaria de ciclo e as propostas de títulos realizaranse tres veces por ano, ao final de cada trimestre lectivo: xuño, decembro e marzo.
Décimo sexto.-Módulo profesional de segunda lingua estranxeira.
1. Os centros realizarán a oferta do módulo profesional de segunda lingua estranxeira para os ciclos formativos en que así se establece no anexo desta resolución, consonte os recursos dispoñibles, de entre os seguintes: alemán, francés, italiano e portugués.
2. En todo caso, a lingua que se imparta será a mesma para todo o alumnado do grupo.
Décimo sétimo.-Módulo profesional de proxecto integrado (PI).
1. Este módulo será impartido con carácter globalizador de todas as ensinanzas que constitúen o ciclo formativo.
2. O módulo de proxecto integrado será impartido preferentemente por profesorado que imparta clase nos módulos do ciclo formativo correspondente.
3. A programación deste módulo será elaborada polo profesor ou a profesora que se encargue del e deberá ser aprobada polo equipo docente do ciclo, que supervisará a súa impartición.
4. O módulo de proxecto integrado debe contribuír de xeito específico ao logro das seguintes finalidades:
-Comprender globalmente aspectos sobresalientes da competencia profesional característica do título que se abordasen noutros módulos profesionais do ciclo formativo.
-Integrar ordenadamente distintos coñecementos sobre organización, características, condicións, tipoloxías, técnicas e procesos que se desenvolvan nas diferentes actividades produtivas do sector a que corresponde o título.
-Adquirir, de ser o caso, coñecementos, habilidades, destrezas e actitudes que favorezan o desenvolvemento daquelas capacidades relacionadas coa profesión para a que se forma que, aínda sendo
demandadas polo ámbito produtivo en que radica o centro, non se poidan recoller no resto de módulos profesionais.
5. O proxecto integrado desenvolverase tomando como referencia un proceso produtivo, real ou simulado, e deberá cumprir o seguinte:
-Analizar a relación e a contribución das distintas etapas da organización, a programación e o control dun proceso.
-Determinar as especificacións do proceso produtivo dun artigo (materia prima, medio produtivo, método operativo, etc.) e os métodos que aseguren a calidade, a partir das especificacións dun deseño, dun pedido, de obxectivos de calidade, dos recursos dispoñibles e de catálogos comerciais de materiais.
-Determinar a viabilidade das especificacións do proceso de produción e, de cumprir, as medidas correctoras a partir da elaboración e a avaliación do prototipo.
-Determinar a cantidade de recursos, o nivel óptimo de existencias, os sistemas de traballo e de control da produción máis adecuados e a organización das liñas de produción, aprovisionamento e mantemento preventivo dos recursos, así como as fases produtivas necesarias para a produción, en función dos recursos dispoñibles, do volume do pedido, da súa variedade e dos prazos establecidos.
-Determinar as medidas correctoras que se deban tomar e a súa viabilidade no hipotético proceso de produción, para garantir as condicións de produción establecidas, considerando as posibles anomalías, incidencias ou desviacións simuladas.
6. Este módulo forma parte do currículo dos ciclos formativos de grao superior que se indica no anexo desta resolución. A avaliación farase de xeito individual por cada alumno ou alumna e tomando como referencia as capacidades terminais elementais que se indican no módulo.
Disposicións derradeiras
Primeira.-A dirección dos centros educativos que impartan estas ensinanzas arbitrarán as medidas necesarias para que esta resolución sexa coñecida por todos os membros da comunidade educativa.
Segunda.-As delegacións provinciais, a través dos servizos provinciais de Inspección Educativa e dos directores e as directoras dos centros educativos, garantirán o cumprimento do disposto nesta resolución e asesorarán os centros sobre o seu contido.
Terceira.-Esta resolución entrará en vigor o día da súa publicación no Diario Oficial de Galicia.
Santiago de Compostela, 27 de xullo de 2006.
Antonio Vázquez Vázquez
Director xeral de Formación Profesional
e Ensinanzas Especiais